
Høring – lokal forskrift om tilskuddssatser i private barnehager
 
Kragerø kommune sender forslag til lokal forskrift om satser for tilskudd til private barnehager for tilskuddsåret 2027 på høring. 
Satsene gjelder for ordinære private barnehager, og er beregnet med utgangspunkt i kommunens regnskap for 2025 etter gjeldende lovverk og KS/PBL-beregningsmodellen. Gjennom høringen ønsker kommunen primært tilbakemelding på beregningsgrunnlaget og de manuelle korrigeringene, samt om det er oppdaget eventuelle feil i tallgrunnlaget.
Bakgrunn og formål 
Formålet med forskriften er å fastsette satser som skal benyttes ved beregning av tilskudd til private barnehager i kommunen for tilskuddsåret 2027.
Rettslig grunnlag
Kommunens plikt til å fastsette satser i lokal forskrift følger av finansieringsforskriften § 1. 
Beregningsgrunnlag og metode 
Kragerø kommune har benyttet KS og PBL sin beregningsmodell som grunnlag for beregning av satser og dokumentasjon. Under finner dere informasjon om kommunens beregninger og korrigeringer. Ytterligere dokumentasjon på korrigeringene ligger i regnearket som er offentliggjort på kommunens nettsider, og som er lagt ved utsendelsen av høringen.
Grunntilskudd 
Grunntilskuddet er beregnet ut fra gjennomsnittlige ordinære driftsutgifter per heltidsplass i tilsvarende kommunale ordinære barnehager, fratrukket administrasjonsutgifter, pensjonsutgifter og arbeidsgiveravgift på pensjonsutgifter. Grunnlaget for beregningen for 2027 er kommunens regnskap for 2025. 
Administrasjonspåslag 
Kommunen gir påslag for administrasjonsutgifter på 4,7 prosent av gjennomsnittlige brutto driftsutgifter i kommunale barnehager. Indeksregulering Tilskuddsgrunnlaget er indeksregulert med anslått kommunal deflator på 3,5 og 3,4 prosent for henholdsvis 2026 og 2027. Dette vil justeres når endelig deflator legges frem i forbindelse med statsbudsjettet. 
Drift og investering 
Beregningen av tilskuddssatser tar utgangspunkt i kommunens driftsregnskap. Investeringer er dermed holdt utenfor beregningsgrunnlaget.
Korreksjoner fra fellesfunksjoner som ikke er ført på 201 og 221, men som vedrører barnehagetilskuddet
Fagsystemet IST og My Kid
Kommunen har ikke inkludert lisenskostnaden for fagsystemet IST, som benyttes i Kragerø kommune, i satsberegningen. IST ivaretar funksjoner som opptak av barn og beregning av moderasjoner, og benyttes av både kommunale og private barnehager. 
Kommunen benytter systemet MyKid til kommunikasjon med foreldre og ansatte. Dette systemet har ikke de private barnehagene tilgang. Utgifter til MyKid er tatt med i satsberegningen. 
Gruppeliv- og ulykkesforsikring 
Kommunens kostnader til gruppeliv- og ulykkesforsikring føres under arten lønn i kommuneregnskapet. Dette er i beregningsgrunnlaget derfor også ført opp som lønn.
Manuelle korrigeringer av tilskuddsgrunnlaget 
Felles prosjekter og aktiviteter 
Kostnader knyttet til felles prosjekter og aktiviteter som omfatter både kommunale og private barnehager, er holdt utenfor tilskuddsberegningen. Dette gjøres for å sikre at midlene som tildeles øremerket til disse fellesinitiativene, ikke inngår i beregningsgrunnen for det ordinære grunntilskuddet til de private barnehagene. Eksempel på dette er rekomp og svømmeopplæring i barnehage.
Lærlinger i kommunale barnehager 
Kostnader til lærlinger er holdt utenfor beregning av grunntilskudd
Tilskuddsordningene for kompetanseutvikling i barnehage
I Kragerø kommune har kommunale og private barnehager lik mulighet for å delta og ta del i midler til tilskuddsordningene for kompetanseutvikling i barnehage. Midlene er derfor ikke en del av grunnlaget for beregning av tilskuddssatser. 
Tilretteleggingsmidler private/kommunale barnehager 
Barnehageeier mottar tilretteleggingsmidler for barnehagelærere som deltar på videreutdanning gjennom UDIRs ordning. Denne ordningen omfatter private barnehager, på lik linje med kommunale barnehager. Tilskudd til private barnehager videreformidles fra kommunen. 
FDV kostnader for bygg som ikke benyttes til kommunale barnehager 
Tilskuddssatsen er korrigert for FDV kostnader som belastes funksjon 221, men som ikke benyttes til kommunale barnehager i 2025. Det omfatter bygg for barnehager som er avviklet. Dette gjelder i hovedsak barnehagebyggene på Skåtøy og Stabbestad som er merket med prosjektnummer 525 og 527. Tilskuddsgrunnlaget er korrigert for regnskapsførte kostnader som tilhører andre tjenesteområder, men som er feilført på barnehagefunksjonen 221, disse er markert med feilføring og kommentar i beregningsgrunnlaget.
Forslag til satser for grunntilskudd

	
	0-2 år
	3-6 år

	Ordinære barnehager
	298 187 kr.
	157 003 kr.



Det er ingen kommunale familiebarnehager eller åpne barnehager i Kragerø. 
Ved etablering av private familiebarnehager eller åpen barnehage vil det tildeles statlig bestemte satser. 
Kommunen tar forbehold om at satsene kan justeres dersom: 
· Stortinget vedtar endringer i kommunal deflator 
· Stortinget vedtar endringer i maksimalpris for foreldrebetaling 
· Kommunen vedtar lavere foreldrebetaling enn nasjonal maksimalpris 
Eventuelle justeringer av satser på grunn av forhold nevnt over, foretas administrativt uten forhåndsvarsel jf. forvaltningsloven §37, fjerde ledd, bokstav c. Justerte satser formidles til private barnehager og forskrift oppdateres uten unødig opphold.
Spørsmål kommunen ønsker belyst i høringen 
Er beregningsgrunnlaget og avgrensningene beskrevet tydelig nok til å kunne etterprøves? 
Er det oppdaget feil i kommunens beregningsgrunnlag? 
Hvordan innspill vil bli behandlet 
Kommunen vil vurdere samtlige innspill. Oppsummering av innspill, og kommunens vurderinger vil bli lagt frem i forbindelse med at saken legges frem for politisk behandling.
	Postadresse
Kragerø kommune
Pb. 128
3791 KRAGERØ

Telefon: +47 35986200
www.kragero.kommune.no
Epost: post@kragero.kommune.no
	
Bankgiro: 1506 90 21430
Org.nr.:  963 946 902

